Den 25. mai 1982 lå «Coventry» og fregatten HMS «Broadsword» nordvest for Falklandssundet for å virke som narremål for argentinske fly. Målet var å dra oppmerksomheten deres vekk fra San Carlos Water, der flere britiske skip bedrev landgang. «Coventry» og «Broadsword» ble angrepet av to bølger av to argentinske A-4 Skyhawk. «Broadsword» ble truffet av en bombe, men den spratt av helikopterdekket og ut i sjøen uten å eksplodere. Den andre bølgen traff «Coventry» med tre bomber, hvorav to eksploderte. Skipet kantret på 20 minutter og sank like etterpå. 19 døde og 30 ble skadet i angrepet. Én av de skadede døde senere av skadene han pådro seg.